Kažimír, Peter, podpredseda vlády a minister financií SR (2014-09-16):
Ďakujem veľmi pekne. Ja veľmi krátko a veľmi technicky zareagujem. Myslím si, že prebiehajúca rozprava v prvom čítaní potvrdzuje to, že tento návrh je komplikovaný a zo svojej podstaty rozporuplný. Ale ja musím opäť povedať len jednu vec, že alternatívou tohto návrhu je to, že všetko zostane po starom. To si proste musia uvedomiť aj kritici z dielne ministerstva financií. Ak, samozrejme, máte chuť, čas a dostatok skúseností na to, môžete to skúsiť z vlastnej dielne. A tým pádom ja tú tému opúšťam. Hovorím to s plnou vážnosťou, lebo nedovolím do seba štuchať spôsobmi, ktoré sa tu proste naznačujú. Ja odporúčam kolegovi napríklad Hraškovi, aby sa stretol možno so zástupcami ČESMAD-u, vždycky je dobré mať proste viac zdrojov informácií, a chcem povedať, že ďalšia organizácia, ktorá sa volá UNAS, pracuje s nátlakovými argumentmi, lebo ak hovoríte o tom, že ak sa do 1. januára nedostanú sadzby na úroveň v Českej republike, tak keď to zostane po starom, tak môžete sa obrátiť na vyššie územné celky a požiadať, aby tretinu zo svojich príjmov v podstate vypustili zo svojich rozpočtov, lebo o nič iné vlastne sa v tomto u nás nežiada. Koeficient českej a slovenskej dane z motorových vozidiel je 1,5, to je pravda, na Slovensku je 1,5-násobne vyššia úroveň dane z motorových vozidiel, i sadzieb, ako v Českej republike. Ale to je výsledok nejakého procesu, nejakej legislatívy a nejakej atmosféry a klímy v tejto krajine za posledných 10 – 15 rokov. Takže treba si uvedomiť, prečo sme sa tam dostali, a treba si uvedomiť, že štát robí prvý krok smerom naspäť, pretože je ochotný na seba zobrať ťažobu vo výške 20 mil. eur. To znamená, o toľko menej by celkovo dopravcovia mali platiť menej ako v roku 2014. K pánovi Jurzycovi. Otázka synergie vo výbere daní medzi samosprávou dnes a vyšším územným celkom a štátom nie je žiadna. Nie je žiadna preto, že to je takisto proste prax, ktorá nastala. Vyberá to finančná správa. Administruje to vyšší územný celok. Ale súčinnosť z hľadiska efektivity a lepšieho výberu kontroly je tak vzhľadom na motívy štátu a vyšších územných celkov takmer nulitná. A ak hovoríte o síce čítankovom príklade majetkové dane kontra dane priamych, to znamená za aktivity, pravdou to je, ale momentálne by som odporučil sa postaviť pred dopravcov či už z HONOS-u alebo z ČESMAD-u, ktorí majú proste na toto zásadne iný názor a naozaj sú v nejakom postkrízovom období a naozaj predstavujú nejakú zamestnanosť v desiatkach tisícok zamestnancov. To znamená aj istých predstaviteľov na trhu práce. S plnou vážnosťou hovorím, že môžeme o tom hovoriť, môžeme županom masírovať ich bolesti, s plnou vážnosťou hovorím, že jediný, kto má s týmto návrhom právo úplne legitímne nesúhlasiť, je Bratislavská župa, lebo tá tak prichádza o peniaze, neprichádza o plný mešec 20 mil. eur, ako to bolo nastavené, zaplatí štát z toho 10 mil., ale 10 mil. eur v najbližších štyroch rokoch. Tak je to, pán poslanec Šebej. A bolo by aj veľmi dobré, keby sme pri tejto téme akýmsi spôsobom nejako nevyhrocovali regionálne rozpory medzi Bratislavou a zvyškom Slovenska, lebo možno cítite, že tu tiež sa nachádza táto téma, kto na koho dopláca. To tu máme ako v celej Európe opäť prítomnú tému. Myslím si, že by nebolo dobré zakladať oheň práve a zakladať oheň tam, kde to nie je možné potom uhasiť. Posledné slovo. Buď dozná tento návrh zákona vašu podporu v zásade v parametroch, v ktorých je nastavený, nepripustím ďalší negatívny dopad na štátny rozpočet, alebo všetko bude po starom. Ďakujem.